Αλεξάντρ Χαλιφμάν

Ο Αλεξάντρ Βαλέριεβιτς Χαλιφμάν (ρωσ. Алекса́ндр Вале́рьевич Халифма́н, γενν. 18 Ιανουαρίου 1966, Λένινγκραντ) είναι Ρώσος συγγραφέας, προπονητής και γκρανμαίτρ στο σκάκι, που υπήρξε Παγκόσμιος Πρωταθλητής Σκακιού της FIDE την περίοδο 1999–2000.

Βιογραφικά στοιχεία 
Ο Χαλιφμάν είναι εβραϊκής καταγωγής. Όταν ήταν έξι ετών, ο πατέρας του τον δίδαξε σκάκι.

Σκακιστική καριέρα 
Ο Χαλιφμάν κέρδισε το Πρωτάθλημα Παίδων Σοβιετικής Ένωσης το 1982, το Πρωτάθλημα Νέων Σοβιετικής Ένωσης το 1982, το Ευρωπαϊκό Πρωτάθλημα (κάτω των 20 ετών) το 1985 στο Γκρόνινγκεν, Το Πρωτάθλημα Μόσχας το 1985 και το 1987, τα τουρνουά του Γκρόνινγκεν το 1990, του Τερ Απέλ το 1993, του Έουπεν το 1994 και της Αγίας Πετρούπολης το 1995, το Ρωσικό Πρωτάθλημα το 1996, το Πρωτάθλημα Αγίας Πετρούπολης το 1996 και το 1997, το τουρνουά των γκρανμαίτρ της Αγίας Πετρούπολης το 1997, του Άαρχους το 1997, του Bad Wiessee το 1998 και του Hoogeveen το 2000.

Ήταν μέλος της Ρωσικής ομάδας που κέρδισε το χρυσό μετάλλιο στις Σκακιστικές Ολυμπιάδες το 1992, 2000 και 2002, καθώς και το Παγκόσμιο ομαδικό σκακιστικό πρωτάθλημα το 1997.

Ο Χαλιφμάν κέρδισε τον τίτλο του γκρανμαίτρ το 1990 με ένα ιδιαίτερα καλό και γρήγορο αποτέλεσμα όταν κατέκτησε την πρώτη θέση στο τουρνουά της Νέας Υόρκης το 1990 μπροστά από πολλούς ισχυρούς παίκτες. Το σημαντικότερο επίτευγμά του ήταν η κατάκτηση του Παγκοσμίου Πρωταθλήματος της FIDE το 1999, ενώ κατατασσόταν βαθμολογικά 44ος στον κόσμο την εποχή εκείνη, ενώ ο «κλασικός» Παγκόσμιος Πρωταθλητής Γκάρι Κασπάροφ κατατασσόταν 1ος. Το επόμενο έτος ο Χαλιφμάν έπαιξε στο τουρνουά του Λινάρες με απόδοση κατά τρόπον αξιόπιστη, αν και κατατάχθηκε κάτω από τον Κασπάροβ. Τον Οκτώβριο του 2001 σημείωσε την ανώτερη βαθμολογία του, 2702 ΕΛΟ.

Προπονητική καριέρα 
Από το Νοέμβριο του 1998, μαζί με τον εκπαιδευτή του Γκενάντι Νέσις, έκαναν μια σκακιστική ακαδημία στην Αγία Πετρούπολη, που ονομάζεται «Σχολή των Γκρανμαίτρ του Σκακιού». Εκεί εκπαιδεύει σκακιστές από όλο τον κόσμο, έχοντας το σύνθημα «σκάκι = διάνοια + χαρακτήρας».

Συγγραφικό έργο 

 Alexander Khalifman (2000-2002). Opening for White according to Kramnik 1.♘f3 (5 volumes). Chess Stars
 Alexander Khalifman (2003-2012). Opening for White according to Anand 1. e4 (14 volumes). Chess Stars
 Alexander Khalifman (2006-2011). Opening for White according to Kramnik 1.♘f3 (revised edition, 5 volumes). Chess Stars

Παραπομπές

Εξωτερικοί σύνδεσμοι 
 
 
 

Ρωσοεβραίοι
Ρώσοι σκακιστές
Ρώσοι συγγραφείς
Σοβιετικοί σκακιστές